《送宋休远之蜀任》
唐代·张说

求友殊损益，行道异穷申。缀我平生气，吐赠薄游人。

结恩事明主，忍爱远辞亲。色丽成都俗，膏腴蜀水滨。

如何从宦子，坚白共缁磷。日月千龄旦，河山万族春。

怀铅书瑞府，横草事边尘。不及安人吏，能令王化淳。

作者简介：张说(667年～730年) 唐代文学家，诗人，政治家。字道济，一字说之。原籍范阳（今河北涿县），世居河东（今山西永济），徙家洛阳。